মেয়াদ শেষের চারদিন আগেই অপসারিত যাদবপুরের উপাচার্য

কলকাতা: মেয়াদ শেষের আগেই নির্দেশ জারি করে সরিয়ে দেওয়া হল যাদবপুর বিশ্ববিদ্যালয়ের অন্তর্বর্তীকালীন উপাচার্য ভাস্কর গুপ্তকে (Jadavpur University VC Bhaskar Gupta Sacked)। এমনটাই অভিযোগ করেছেন খোদ ভাস্কর গুপ্ত। ৩১ মার্চ তার কার্যকালের মেয়াদ শেষ হওয়ার কথা ছিল। তার চারদিন আগেই পদ থেকে সরানো হল যাদবপুর বিশ্ববিদ্যালয়ের (Jadavpur University) অস্থায়ী উপাচার্য ভাস্কর গুপ্তকে। ২৭ মার্চ রাজভবন থেকে বিজ্ঞপ্তি জারি করে জানানো হয়েছে, উপাচার্য পদে আর থাকছেন না ভাস্কর গুপ্ত। ভাস্করের অপসারণের ফলে আপাতত উপাচার্যহীন যাদবপুর বিশ্ববিদ্যালয়।

১ মার্চ ওয়েবকুপার বৈঠককে কেন্দ্র করে উত্তাল হয়ে উঠেছিল যাদবপুর বিশ্ববিদ্যালয়। প্রায় একমাস থেকে উত্তাল যাদবপুর বিশ্ববিদ্য়ালয়। উপাচার্যের ভূমিকা নিয়ে প্রশ্ন উঠেছে। এর মধ্যে অবসরের ৪ দিন আগে অপসারিত হলেন যাদবপুরের উপাচার্য। মনে করা হচ্ছে অশান্তির জেরে এই সিদ্ধান্ত। রাজভবনের বিজ্ঞপ্তিতে বলা হয়েছে, ‘‘২০২৪ সালের ২০ এপ্রিল অধ্যাপক ভাস্কর গুপ্তকে যাদবপুর বিশ্ববিদ্যালয়ের ভারপ্রাপ্ত উপাচার্যের দায়িত্ব দেওয়া হয়েছিল, তা প্রত্যাহার করা হচ্ছে। এই বিজ্ঞপ্তি জারির সময় থেকেই তা কার্যকর হবে। আচার্যের অনুমোদনে এই বিজ্ঞপ্তি জারি করা হচ্ছে।’’ বিশ্ববিদ্যালয়ের রেজিস্ট্রারের কাছে নির্দেশিকা পাঠিয়ে দেওয়া হয়েছে।

আরও পড়ুন: অক্সফোর্ডের ক্যাম্পাস হোক কলকাতায়, আবেদন মুখ্যমন্ত্রীর

এই নির্দেশিকা প্রসঙ্গে ভাস্কর গুপ্ত বলেন, ভারপ্রাপ্ত উপাচার্যের দায়িত্ব নিয়েছিলাম। চার দিন আগে এই চিঠি দেওয়া হল। বিশ্ববিদ্যালয়ে বড়সড় অচল অবস্থা তৈরি হবে বলে মনে করছেন তিনি। স্থায়ী উপাচার্য না থাকলে সমস্যাতে পড়বে বিশ্ববিদ্যালয়। তিনি আরও বলেন, আচার্য যেটা সঠিক মনে করেছেন সেই সিদ্ধান্ত নিয়েছেন। কিন্তু এইভাবে মেয়াদ শেষ এর আগে সরিয়ে দেওয়া মানতে পারছেন না ভাস্কর গুপ্ত। আচমকা এই অপসারণ স্বাভাবিকভাবেই নানা প্রশ্ন তুলে দিয়েছে।

অন্য খবর দেখুন